65. schôdza NR SR - 2.deň - A. dopoludnia
Dátum: 2022-04-27
Poslanec: Urban, Miroslav (-)
Druh vystúpenia: Vystúpenie v rozprave

24. Vážený pán predsedajúci, vážené kolegyne, vážení kolegovia, v súlade s ustanoveniami zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám pozmeňujúci návrh k vládnemu návrhu zákona o zmene a doplnení niektorých zákonov v súvislosti s novými sídlami a obvodmi okresných súdov (tlač 849). V predmetnom návrhu zákona navrhujem nasledovné zmeny: V čl. VI bod 1 § 2 odseku 11 navrhujeme: Sídlom Okresného súdu Ružomberok je mesto Ružomberok; jeho obvod tvorí územný obvod okresov Ružomberok a Liptovský Mikuláš. Okresný súd Ružomberok má pracovisko v meste Liptovský Mikuláš. V čl. VI bod 1 § 3 ods. 8 navrhujeme: Sídlom Krajského súdu v Žiline je mesto Žilina; jeho obvod tvoria obvody Okresného súdu Ružomberok. Písmená a), c), d) ostávajú nezmenené. V čl. VI bod 2 § 181 ods. 1 písm. j) navrhujeme: Výkon súdnictva, všetky práva a povinnosti vrátane správy majetku štátu, práv a povinností z pracovnoprávnych vzťahov a štátnozamestnaneckých vzťahov a iných právnych vzťahov a práv a povinností z osobitných vzťahov sudcov a prísediacich z radov občanov štátu prechádzajú od 1. januára 2023 z Okresného súdu Liptovský Mikuláš na Okresný súd Ružomberok. Odôvodnenie predkladaného pozmeňujúceho návrhu... (Reakcia z pléna. Reakcia spravodajcu.) Grendel, Gábor, podpredseda NR SR Ďakujem za upozornenie. Urban, Miroslav, poslanec NR SR Tak môžem to začať odôvodnením. Grendel, Gábor, podpredseda NR SR Áno. Najprv treba zdôvodniť a potom od slova do slova prečítať pozmeňujúci návrh bez odôvodnenia. Vtedy sa zastaví aj časomiera. Dobre, pán poslanec? Urban, Miroslav, poslanec NR SR Takže začal by som odôvodnením. Podľa predloženého návrhu zákona o sídlach a obvodných... obvodoch súdov sídlom Okresného súdu Liptovský Mikuláš je mesto Liptovský Mikuláš a jeho obvod tvorí územný obvod okresov Liptovský Mikuláš a Ružomberok. Dôvodová správa k ustanoveniu § 2 návrhu zákona za centrum liptovského obvodu navrhuje Liptovský Mikuláš ako mesto väčšie, dostupnejšie, hierarchicky významnejšie so širšou hospodárskou funkcionalitou, kde navrhujeme zriadiť sídlo civilného a rodinného súdu. Materiál použitý pri príprave súdnej mapy uvádza, že medzi mestami Ružomberok a Liptovský Mikuláš nie sú z hľadiska dostupnosti veľké rozdiely, obe mestá možno považovať za dôležité dopravné body nadregionálneho významu. Zdôvodnenie ministerstva spravodlivosti je potrebné vnímať v širšom hospodárskom, historickom kontexte, ktorý doteraz nebol reflektovaný. Krátko k histórii. V roku 1932 bol vybudovaný jeden z najvýznamnejších moderných súdnych komplexov súdnej sedrie práve v Ružomberku ako odvolacieho súdu pre Liptov a Oravu. V roku 1961 pri novom územno-správnom členení Československa mal Ružomberok necelých 20-tisíc obyvateľov, Liptovský Mikuláš 12-tisíc a vtedajšia štátna moc práve kvôli osobe Andreja Hlinku aj s tým historickým pozadím politicky rozhodla o odňatí statusu okresu pre Ružomberok a bol vtedy zrušený Okresný súd v Ružomberku. Týmto spôsobom sa pozastavil nielen vývoj súdnictva, ale aj celkovo historický vývoj v Ružomberku na celých 36 rokov. Neskôr prinavrátenie Okresného súdu v Ružomberku 1. 1. 1997 bolo takou politickou satisfakciou pre Ružomberok a v roku 2003 pri reforme súdnictva počas vlády Mikuláša Dzurindu bol ružomberskému súdu ponechaný status okresného súdu. Nemožno súhlasiť so stanoviskom ministerstva spravodlivosti, že Liptovský Mikuláš má širšiu hospodársku funkcionalitu, pretože pokiaľ Liptovskému Mikulášu bolo počas predchádzajúceho obdobia, predchádzajúceho režimu politicky umožnené integrovať deväť obcí, aby sa zväčšil počet obyvateľov, Ružomberku nebola pričlenená ani jedna obec. Pripomeniem aj nejaké investičné fakty. Prešla budova Okresného súdu v Ružomberku významnými rekonštrukciami v hodnote vyše jeden a pol milióna eur. Ustanovením mesta Liptovský Mikuláš za centrum súdneho obvodu nie je dostatočne zdôvodnené, keď pri porovnaní hierarchického stupňa hospodárskej funkcie oboch miest ministerstvo vychádzalo zo štúdie z roku 2002. O aktuálnosti tejto štúdie môžme pochybovať, vzhľadom na krátkosť času od znovukonštitúcie mesta Ružomberok môžme mať teda o tejto štúdii pochybnosti. Z hľadiska počtu obyvateľov je Ružomberok 24. najväčšie mesto na Slovensku a patrí medzi dôležité dopravné križovatky v smere západ – východ aj sever – juh na Slovensku, pričom je to sídlo významných inštitúcií, ktoré majú celoslovenský význam, celoslovenský charakter, ako je Ústredná vojenská nemocnica SNP, fakultná nemocnica, Katolícka univerzita, nadregionálne múzeá, galérie a je to aj sídlo veľkej nadnárodnej spoločnosti Mondi SCP, ktorá patrí medzi top exportérov na Slovensku. Takisto je to centrum cestovného ruchu. Ďalším faktom by som spomenul, budova Okresného súdu v Ružomberku je absolútne výnimočná architektonicky, pretože ide o jedinečný komplex tvoriaci súd, prokuratúru, políciu a väzenstvo. Budovy sú vzájomne stavebne a technicky prepojené, nachádzajú sa priamo v centre mesta. Sú ľahko dostupné širokej verejnosti. V prospech mesta Ružomberok hovorí i umiestnenie Ústavu na výkon trestu odňatia slobody, ktorý je priamo podzemným traktom, tunelom prepojený s budovou Okresného súdu Ružomberok, čím sa minimalizujú náklady na presun odsúdených a potrebné úkony v budove súdu. Na Okresnom súde Ružomberok aktuálne pôsobí sedem sudcov po odchode jedného sudcu na Krajský súd v Žiline a z hľadiska rýchlosti konania Okresný súd Ružomberok patrí medzi prvých päť súdov s najkratšou dĺžkou konania v rámci Slovenskej republiky a podľa priemerného mesačného nápadu na jedného sudcu patrí medzi súdy s najvyšším nápadom vecí na súd podľa nápadu na pätnástom mieste v rámci Slovenska. Okresný súd Ružomberok je od 1. 7. 2016 príslušný v pracovnoprávnych sporoch pre celý obvod Krajského súdu v Žiline, pričom zákonodarca stanovením kauzálnej príslušnosti v pracovnoprávnych sporoch sledoval zabezpečenie špecializácie v tomto type agendy, pričom pri výbere Okresného súdu Ružomberok pre celý obvod Žilinského kraja bola vzatá do úvahy najmä štatistika nápadu, dopravná infraštruktúra, dostupnosť. V budove súdu sú vytvorené všetky priestorové, materiálne podmienky pre umiestnenie zvýšeného počtu sudcov a ostatných zamestnancov súdu. Za zachovanie sídla Okresného súdu Ružomberok vyjadrili podporné stanoviská poslanci mesta Ružomberok, poslanci VÚC za Ružomberok, starostovia Združenia miest a obcí Slovenska Dolný Liptov, politické strany, univerzita a iné relevantné podnikateľské spoločenské organizácie. Odňatím postavenia sídla Okresného súdu Ružomberok by bolo mesto Ružomberok vo svojej novodobej histórii už druhýkrát politicky postihnuté. Pokiaľ v minulosti v roku 1961 sa tak stalo štátnou komunistickou mocou, teraz by to bolo postihnutie súčasnou vládnou koalíciou. A teraz k zneniu teda samotného pozmeňujúceho návrhu. V súlade teda s ustanovením zákona č. 350/96 o rokovacom poriadku Národnej rady v znení neskorších predpisov predkladám pozmeňujúci návrh k vládnemu návrhu zákona o zmene a doplnení niektorých zákonov v súvislosti s novými sídlami a obvodmi okresných súdov. V predmetnom návrhu zákona teda navrhujem nasledovné zmeny: V čl. VI bod 1 v znení § 2 ods. 11 navrhujeme: "(11) Sídlom Okresného súdu Ružomberok je mesto Ružomberok; jeho obvod tvorí územný obvod okresov Ružomberok a Liptovský Mikuláš. Okresný súd Ružomberok má pracovisko v meste Liptovský Mikuláš." V čl. VI bod 1 § 3 ods. 8: "Sídlom Krajského súdu v Žiline je mesto Žilina, jeho obvody tvoria obvody b) Okresného súdu Ružomberok." Písmená a), c), d) ostávajú nezmenené. V čl. VI bod 2 § 181 ods. 1 písm. j): "(1) Výkon súdnictva, všetky práva a povinnosti vrátane správy majetku štátu, práv a povinností z pracovnoprávnych vzťahov a štátnozamestnaneckých vzťahov a iných právnych vzťahov a práv a povinností z osobitých vzťahov sudcov a prísediacich z radov občanov štátu prechádzajú od 1. januára 2023 z Okresného súdu Liptovský Mikuláš na Okresný súd Ružomberok." Ďakujem za pozornosť a vopred ďakujem za podporu môjho návrhu. Dúfam, že som vás presvedčil z hľadiska historického, z hľadiska hospodárskeho a perspektívneho rozvoja mesta Ružomberok. Myslím si, že Ružomberok v ničom nezaostáva za Liptovským Mikulášom a vzhľadom na tú infraštruktúru, dopravnú dostupnosť aj blízkosť k ďalším regiónom má tento pozmeňujúci návrh opodstatnenie. Ďakujem.